Ny video: Her sprenger Breivik regjeringskvartalet

(VG Nett) Disse overvåkningsbildene viser hvordan Anders Behring Breiviks bombe med voldsom kraft raserer regjeringskvartalet.

Rune Thomas Ege

Tim Peters

Patrik Eian Fjeldstad

Oppdatert 26. november 2012

Artikkelen er over syv år gammel

Det er første gang video fra overvåkningskameraene i regjeringskvartalet som viser de dramatiske minuttene på ettermiddagen 22. juli i fjor, blir vist offentlig.

Sikkerhetsvakt Tor Inge Kristoffersen satt i vaktrommet i kjelleren under Regjeringskvartalet og så Breivik parkere bombebilen den 22. juli.

- Vi sjekket på kameraet, spolte tilbake og så en hvit varebil svinge inn på plassen foran høyblokka. Den parkerte og ut kom det en kar, sa Kristoffersen da han vitnet i rettssaken mot terroristen.

- Han låste bilen og gikk stille og rolig derfra, fortalte han.

Det er dette som nå vises i videoen - som er en del av NRK Brennpunkts dokumentar om angrepet som skal sendes i morgen.

Dramatiske bilder

VG Nett har tidligere vist stillbilder fra de samme overvåkningskameraene, men det er første gang videobildene blir vist offentlig.

Foto: NTB SCANPIX

Videoen viser også øyeblikket der bomben går av - fra flere ulike vinkler. Vinduer blir blåst ut. Det samme blir deler av bygningene. Da den tykke, grå røyken legger seg, kan en se hvordan dokumenter daler sakte mot bakken.

Breivik har selv forklart at han fryktet han ville dø i eksplosjonen da han tente på lunten, og at han så på aksjonen som et selvmordsangrep hvor han var villig til å ofre sitt liv.

Bomben Breivik detonerte laget et krater i bakken på Regjeringskvartalet med en diameter på cirka fire meter.

Forsvarsbygg undersøkte bomben på vegne av politiet, og bygde også en tro kopi av den. Forsvarets ingeniører laget kopien delvis etter komponenter som ble beslaglagt på gården Breivik leide, og etter hans egen oppskrift.

- Hovedladningen var på 900 kilo, startladningen var på 50 kg. Hovedkomponenten i kunstgjødsel er ammoniumnitrat. Det brukes ofte under fjellsprengning sa bombeekspert Svein Olav Christensen under rettssaken.

VGTV: Her sprenger politiets bombekopi

Flere ganger under sikkerhetsvakten Tor Inge Kristoffersens vitnemål satt Breivik på tiltalebenken med et smilende drag over munnen.

- Den kjappeste måten å finne ut hvem som eide den var dersom vi zoomet inn på bilen for å finne kjennetegnet. Idet jeg zoomet inn på registreringsnummeret eksploderte det, fortalte Kristoffersen.

- Et grusomt syn

Etter eksplosjonen var kameraene blindet av røyk. Det rant vann ned i operasjonssentralen og brannalarmene ulte over store deler av Oslo sentrum. Røyken klarnet opp, og Kristoffersen fortalte i retten at kameraene fanget opp et grusomt syn:

- Der så jeg de enorme ødeleggelsene og at det var flere døde mennesker, sa Kristofferen.

- Jeg så mennesker og ødeleggelser. Jeg sa til politiet at det var mange, mange døde, la han til.

Åtte mennesker mistet livet da Anders Behring Breiviks bombe gikk av i Regjeringskvartalet.

VAKT: Tor Inge Kristoffersen er ansatt i Departementenes servicesenter (DSS) og var på jobb i Regjeringskvartalet 22. juli, og vitnet mandag mot Anders Behring Breivik. Foto: TORE MEEK, NTB SCANPIX

Publisert: 26.11.12 kl. 20:27 Oppdatert: 26.11.12 kl. 21:35